《镜湖丹室为周良医仲方赋》
明代·刘师邵

浩浩镜湖水，东流接扶桑。矫首望不极，三山海中央。

上有列仙侣，楼居郁相当。若人从之游，鸾鹤参翱翔。

授以养生诀，示以金丹方。后天可不老，寿命凋三光。

稽山孕灵秀，爰兹构丹房。凿云以为牖，结露以为梁。

左控金虎伏，右提苍龙骧。渴饮驻金波，饥餐截松肪。

丹成贮龙鼎，五色烂辉煌。鬼神不敢窥，禁卫呵不祥。

服食炼精魄，身轻欲飞扬。手握造化枢，一举超八荒。

我愿得此剂，持之献明堂。上以延万寿，下以惠三殇。

作者简介：姓亦作镏。明浙江山阴人，祖籍洛阳。字师邵。刘绩子。曾游京师，徐有贞等欲荐之，力辞，归里讲学教授，弟子知名者甚众。生平潜心经史，工诗文，与祖、父皆以文学名世，人称三刘。有《卢湖稿》、《纪游稿》。